Julaften - Juleevangeliet

**Rekvisitter:**

Kostymer – også to soldatkostymer

Kortrapper med strie på

Krybbe og Jesusbarn (dukke) + to krakker

Til den gamle: Stokk, bok, bønnesjal

Klessnor mellom stolper på prekestolsiden. Gammeldagse klesklyper av tre. Kleskurv – ikke av plast. Kapper i kurven.

Mikrofoner: 2 mygger, lesepult og prekestol

Ting som landsbyboerne kan drive med: Strikketøy, sytøy, plank og spiker, gammeldagse leker, gryte, sleiv, trau, ljåer, spikkekniv...

Verktøyskrin til Josef

Skjerf, skinnhansker, kanskje strikkesjal...

Ball-pute

Brev, rullet sammen (keiserens befaling om manntall)

Eselkosedyr

Vandringsstaver

Bål – bjørkeved, rødt stoff, lommelykt

Stall (eller lignende)

Stoff til å dekke stallen i Nasaret-scenen

4 par englevinger

Evt instrumenter til englene - hvis noen vil ta med korpsinstrumenter

Stjerne – festet på altertavla.

Gull, røkelse, myrra

**Medvirkende:**

Forteller

Prest

Maria:

Josef:

2-8 Landsbyfolk fra Nasaret (to av dem har korte replikker):

En gammel, snill mann fra Nasaret:

2 romerske soldater (evt 1):

2-5 gjetere:

Engel som gir beskjed til gjeterne:

Englekor –minst 3 engler, gjerne mange flere:

1 person til å skru på elektrisk stjerne:

3 vise menn:

Noen barn uten kostymer:

*Forteller og prest i svart*

*Instruksjoner i rødt*

*Replikker i blått*

**Fortellingen:**

(Stallen er rigget til i alterpartiet. Krybbe med Jesusbarn+to krakker inni alterringen. Stoff over stallen så den kan passere som et hus.)

(Landsbyboere fra Nasaret kommer inn, plasserer seg i alter-området. Noen leker med treleker, en mamma rører i en gryte eller lager deig i et trau. En mann holder på å reparere noe/snekre noe, en syr, noen leker sang/klappeleker osv. Den gamle mannen er også med.)

(To romerske soldater kommer marsjerende opp kirkegulvet. De gjør en del av seg; roper, skremmer.)

(Landsbyboerne løper vekk/sammen i et hjørne. Noen skriker. Soldatene går ut i store våpenhus.)

Vi begynner vår fortelling i den lille byen Nasaret. Folk i Nasaret hadde det vanskelig. De var fattige. Og de var redde for de romerske soldatene.

Om kveldene, når dagens arbeid var over og de snart skulle gå til ro

(gjespende og strekkende mennesker samler seg på kortrapper nedenfor prekestolen), hendte det at folk satt sammen og snakket:

Ungdom 1 (har mygg, reiser seg): Jeg skulle ønske jeg levde i gamle dager, for da var folket vårt fritt. (Setter seg)

Ungdom 2 (har mygg, reiser seg): Enig. Jeg hater romerne! Jeg skulle ønske jeg levde da David var konge. (setter seg)

Prest: David var en gutt fra Betlehem. Han hadde røde kinn og snille øyne. Han gjette sauene og geitene for faren sin, og kunne spille harpe. Gud utvalgte David til å bli konge, og han ble den største kongen landet noengang hadde hatt. Mange gikk og drømte om at Gud ville gi dem en ny konge, like sterk og god som David, som kunne kaste ut romerne og gi dem friheten tilbake.

(Den skjelvende, gamle, snille mannen reiser seg. Han har bønnesjal over skuldrene. Han har stokk og bok?):Hør på meg!

(Gjengen lytter.)

Gammel mann: (Den gamle tar bønnesjalet opp over hodet, slår opp i boka, sier):

Det står i de gamle skriftene at det skal bli født en ny liten konge i Betlehem, Davids by. Han kommer med lys og fred og kraft.

Gammel kone: Han skal få mange navn: (sier langsomt, med pauser mellom hvert navn) Underfull rådgiver, veldig Gud, evig far og fredsfyrste. Gammel mann: Kanskje han kommer snart!

(Ungguttene nikker ivrig til hverandre og til den gamle. Så går alle ut, til store våpenhus. En mygg gis fra en unggutt til en soldat.)

Ja, kanskje han kommer snart! I Nasaret bor det en ung kvinne som heter Maria.

(Hun kommer frem fra sakrestiet med en kleskurv med tøy. Går bort til klessnoren mellom høyre galleri, sett fra inngangen. Begynner å henge opp klesvasken.)

Prest: Maria har alltid vært så flink til å hjelpe til hjemme.

Maria bærer på en hemmelighet i magen sin – en baby!

(Maria tar en liten pause i opphengingen, tar på magen sin, smiler for seg selv. Fortsetter å henge opp et par plagg til.)

Maria skal snart gifte seg, med Josef.

(Josef kommer frem på galleriet på motsatt side)

Josef: Hei, Maria!

Maria (kommer ut gjennom alt tøyet, ser opp): Hei, Josef!

Josef: Jeg kommer ned.

(Han løper ned, han har et gammeldags verktøyskrin med seg.)

(Maria og Josef møtes i midtgangen, tar hverandre i hendene, Maria lener seg inntil ham, Josef holder godt rundt henne.)

Prest: Josef er en bra mann, en dyktig snekker og veldig glad i Maria.

Men det er ikke Josef som er far til Marias barn. Det er Gud.

(Maria og Josef vinker til hverandre, løper hver sin vei – Maria ut i sakrestiet, Josef til store våpenhus.)

Sommeren blir til høst, og landsbylivet går sin gang (folk kommer inn fra store våpenhus med ljåer, later som om de slår kornet/gresset, går fremover hele veien til koret, setter seg på kortrappene og puster ut, stryker seg over panna. Samtidig henger en dame opp enda mer tøy, og en dame sitter og strikker. ) Høst blir til vinter (folk tar på seg skjerf og skinnhansker). Og Marias mage vokser.

(Hun kommer inn fra sakrestiet, rund ball-pute under kjolen, et bittelite strikketøy i hendene, må kanskje støtte seeg litt i alterringen, setter seg sammen med en av de andre kvinnene.)

Prest: En dag kommer det beskjed fra selveste keiseren.

(De romerske soldatene kommer inn igjen, like skremmende som før. Folk trekker seg unna. Soldatene stiller seg opp foran i kirka. Den ene har mygg og leser opp brev om manntall – med høy stemme. Deretter marsjerer soldatene ut i store våpenhus, gir mygg til Josef når han kommer.)

Prest: Hva var det de sa? Manntall? Skal keiseren telle alle som bor i riket? (henvendt til Maria) Og Maria, gode Maria, må du og Josef dra? Helt til Betlehem? Bare for at navnene deres skal bli skrevet opp i riktig bok?

(Maria nikker, sliten.)

Prest: God tur, da. Husk å ta med eselet, så kan du ri på det hvis du blir sliten. (Gir eselet – et kosedyr - til Maria.)

(Maria og Josef finner hverandre, gjør seg klare til å dra. Josef har vandringsstav. De begynner ikke å gå ennå).

Prest: Maria og Josef drar ikke alene. Alle som er av Betlehems-slekt, må dra dit.

Prest (henvendt til landsbyboere): Er slekta di fra Betlehem? Da må du dra. Er slekta di fra Betlehem? Da må du dra. (Noen nikker, andre rister på hodet. Alle som nikker, finner seg en vandringsstav og slutter seg til Maria og Josef. Alle drar – mot våpenhuset. Josef får mygg. Maria og Josef går ut, rundt kirka, stiller seg klare)

**SCENESKIFTE**

Vi forlater Nasaret. Vår fortelling fortsetter i Betlehem, Davids gamle by. (Vise med hånden mot byen. En person (eller to) tar bort stoffet fra stallen og rigger til bålet.) Så mange håp knytter seg til dette stedet. Gjeterne ute på Betlehemsmarkene (de kommer inn, med staver, evt med sauer, setter seg/står på kortrappene.) har en like tøff jobb som alle andre gjetere i landet – de må ofte hutre og fryse seg gjennom lange, mørke netter, men samtidig er de stolte av at den store kong David en gang gjette sin fars sauer akkurat her.

En gjeter sier: Akkurat her var kong David!

Prest: Det gjeterne ikke vet, er at dette er en hellig natt. Et barn skal bli født – han de har ventet på så lenge, nå kommer han!

(Maria og Josef kommer inn fra hovedinngangen.)

Prest: Maria og Josef, der er dere jo. Maria, var det en stri reise?

(Maria nikker.)

Prest: Men hvorfor har dere ikke kommet dere i hus? Det er jo forlengst mørkt, natten kommer.

Josef: Det er fullt over alt. Men vi får lov til å være i den stallen der. (Peker på stallen, går dit med Maria.)

Prest: Nå føder Maria sitt barn med smerte, slik millioner av kvinner har gjort før henne. Nå hjelper Josef så godt han kan. Nå holder naturen pusten. Nå åpnes forhenget mellom himmel og jord, og når det første spede barneskriket lyder, stiger Guds engel ned på jord med det budskapet som menneskene har ventet så lenge på:

Engelen (kommer inn fra sakrestiet – her skulle vi helst hatt en trommevirvel!, går opp på prekestolen, gjeterne faller sammen av skrekk.): «Frykt ikke! Se, jeg forkynner dere en stor glede, en glede for hele folket: I dag er det født dere en frelser i Davids by; han er Messias, Herren. Og dette skal dere ha til tegn: Dere skal finne et barn som er svøpt og ligger i en krybbe.»

Straks var Betlehemsmarkene fulle av engler. (Glade engler kommer dansende inn fra flere kanter.) De danset, de sang til Guds ære, de fylte gjeternes hjerter med jubel og glede. Ja, gjeterne kjente at de måtte danse litt, de også! (Gjeterne tar en svingom med hverandre.)

Hanne: Like raskt som de var kommet, forsvant de. (Englene danser ut til ulike steder.) Gjeterne tok stavene sine. De visste hva de måtte gjøre: De måtte dra inn til Betlehem. De måtte finne barnet som engelen hadde fortalt om. (Gjeterne tar opp stavene sine, gjør seg klar.

(Forhenget til stallen tas til side.)

(Når gjeterne ser at dette er gjort, går de frem til stallen og kikker inn. Noen kneler ned, andre blir stående. Maria og Josef sitter nå på krakkene. Maria holder barnet.)

Prest: Og når de finner ham, er alt slik som engelen sa det skulle være. Denne natten tennes en stjerne på himmelen over stallen. (Stjerna skrus på.)

Vismann 1: Se, en kongestjerne!

Vismann 2: En ny konge er født!

Vismann 3: Vi må dra og finne ham!

Prest: Stjernen ledet de vise menn til barnet i krybben. (De kommer inn, legger gavene sine i krybben, kneler ned.) Men det det er ikke bare gjetere og vismenn som har funnet frem hit. Gjennom årtusenene som er gått siden dette skjedde, er mennesker fra alle land (barn uten kostymer kommer inn og kneler sammen me gjetere og vismenn) blitt ledet til ham som ble født i stallen, Jesus, han som vokste opp og ble så annerledes enn folk trodde han skulle være. Men som samtidig er akkurat det vi trenger.